Агенцијата за заштита на правото на слободен пристап до информациите од јавен карактер, врз основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1  од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна  Македонија“ бр.60/20), постапувајќи по Жалбата изјавена од И.А. од Прилеп, преку адвокат К.Т. од Прилеп, поднесена против Решението на Општина Прилеп, на 19.06.2026 година го донесе следното 
                                                                         Р Е Ш Е Н И Е
Жалбата изјавена од И.А. од Прилеп, преку адвокат К.Т. од Прилеп, поднесена против Решението на Општина Прилеп бр.34-41/1 од 30.04.2026 година, заведена во архивата на Агенцијата за заштита на правото на слободен пристап до информациите од јавен карактер под бр.08-143 на 20.05.2026 година СЕ ОТФРЛА како недопуштена.
О Б Р А З Л О Ж Е Н И Е
И.А. од Прилеп, како што е наведено во Жалбата на 17.04.2026 година, поднел Барање за пристап до информации од јавен карактер до Општина Прилеп, заведен во Општината под бр.34-41/1 на 20.04.2026 година  со кое побарал по пошта да му се достави препис  од следната информација:
„Записиник за увид на лице место на ден 09.04.2026г. Број ИП1-26-30 од 14.04.2026г на Општина Прилеп“.
Постапувајќи по наведеното Барање, Имателот на информации до Барателот доставил Решение бр.34-41/6 од 30.04.2026 година со кое Барањето за пристап до информации од јавен карактер на Барателот се уважува.  Во Образложението на решението е наведено: „...Во однос на Вашето барање ..Ве информираме дека увид во записник ИП1 26-30 од 14.04.2026 год. Може да направи на ден 29.04.2026 год. (среда) од 9:30 ч до 10:30 ч или на ден 30.04.2026 год. (четврток) од 09:30 ч до 10:30 ч, во службените простории на Општина Прилеп“. Увидот се изврши на ден 29.04.2026 година во наведениот временски период од 09:30 до 10:30 во службените простории на Општина Прилеп. Согласно Законот за слободен пристап до информации од јавен карактер барателот на информации од јавен карактер И.А. на 29.04.2026 година во 09.30 часот во службените простории на Општина Прилеп направи увид на Записник ИП1 26-30 од 14.04.2026 год“.    
Незадоволен од донесеното Решение бр.34-41/6 од 30.04.2026 година, Барателот на информации поднел Жалба до Агенцијата, заведена со бр.08-143 на 20.05.2026 година. Во Жалбата е наведено: “...Барателот И.А. до Општина Прилеп поднесе барање до градежната инспекција на Општина Прилеп да изврши увид на лице место ...со цел да утврди дека на К.П. бр 23695/1 во сопственост на Р. Северна Македонија се превземаат градежни дејствија ...По вака поднесеното барање Општина Прилеп преку надлежниот градежен инспектор на ден 09.04.2026г. во рамките на своите надлежности и овластувања извршила увид на лице место и составила Записник ИП1 бр.26-30 од 14.04.2026г....После извршениот увид на лице место и известувањето доставено до жалителот од 15.04.2026г ...на денес жалителот и покрај тоа што беше пријавител до градежната инспекција на Општина Прилеп не му беше доставен препис од записникот...“.
Агенцијата со електронски допис бр. 08-143 од 20.05.2026 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.
На 26.05.2026 година Имателот на информации до Агенцијата достави Одговор на жалба бр.34-41/12 од 21.05.2026 година, во кое е наведено: “...На ден 29.04.2026 година на подносителот на барањето И.А. му беше овозможен увид во бараната информација...На ден 13.5.2026 година до службеното лице пристигна допис бр.34-41/7 од 13.05.2026 година во кој подносителот на барањето ...бара:„Предвид на наведеното барам од Вас да ми доставите копија од Записник ИП1 Бр.26-30 од 14.04.2026 година како би можел да се запознаам со содржината на Записникот, кои дејствија се превземени од страна на Општина прилеп, а пред се имајќи предвид дека јас сум подносител на иницијативата и според тоа имам право да добијам примерок од записникот...Со што барателот пројавува личен интерес ....“.  
Постапувајќи по наведената Жалба, Агенцијата за заштита на правото на слободен пристап до информациите од јавен карактер истата ја отфрли како недопуштена, поради следното:
Агенцијата за заштита на правото на слободен пристап до информациите од јавен карактер, утврди дека Барањето на Барателот, поднесено до Општина Прилеп, не претставува барање за пристап до информации од јавен карактер туку е барање од личен интерес, односно барање од надлежност на Општина Прилеп. 
Од списите во предметот, Агенцијата утврди дека во конкретниот случај Барателот на информации, неосновано повикувајќи се на Законот за слободен пристап до информации од јавен карактер и занемерувајќи го јавниот интерес регулиран во чл.3 ст.1 алинеја 7 од истиот Закон, поднел барање за пристап до информации кои имаат личен карактер, со кое Барање, во својство на странка, бара пристап до Записиник во која има својство на подносител на иницијативата.   
Согласно член 26 од Законот за слободен пристап до информации од јавен карактер „Право на правна заштита во согласност со овој закон има барателот кој поднел барање за пристап до информација согласно членот 12 став (1) од овој закон“. Во конкретниот случај Барателот се обидел да добие информација од Имателот на информации, неосновано повикувајќи се на Законот за слободен пристап до информации од јавен карактер.
Агенцијата за заштита на правото на слободен пристап до информациите од јавен карактер на жалителот му укажува дека целта на Законот за слободен пристап до информации од јавен карактер и на Упатството за спроведување на Законот за слободен пристап до информации од јавен карактер, е на физичките и правните лица да им се овозможи да го остварат правото на слободен пристап до информации од јавен карактер и обезбедат јавност и отвореност во работењето на органите, а не негова законски неоснована и несоодветна примена.
Законската дефиниција на “јавниот интерес“ значи дека остварувањето на јавниот интерес подразбира остварување на интересот на пошироката заедница како целина, којшто има првенство пред индивидуалните потреби и права на поединците.
Согласно погоре наведеното, Агенцијата му укажува на жалителот дека своите права и приватни (лични) интереси може и треба да ги остварува пред се согласно материјалните закони кои ја регулираат соодветната материја во предметите во кои тој се јавува како странка и правната заштита може да ја бара согласно тие закони. 
Агенцијата истакнува дека цел на Законот за слободен пристап до информации од јавен карактер и на Упатството за спроведување на Законот, е да се обезбедува јавност и отвореност во работењето на имателите на информации и да им се овозможува на физичките и правните лица да го остваруваат правото на слободен пристап до информации од јавен карактер и да обезбедат јавност и отвореност во работењето на органите, за начинот на користење и трошење на јавните пари, парите на граѓаните, да се овозможи учество на граѓаните во креирањето и водењето на јавните политики и слично. Законската дефиниција на „јавниот интерес“ значи дека остварувањето на јавниот интерес подразбира остварување на интересот на пошироката заедница како целина, којшто има првенство пред индивидуалните потреби и права на поединците.
Согласно наведеното Законот за слободен пристап нема за цел преку поднесување на барање за пристап до информации од јавен карактер, барателите на информации да остваруваат лични, приватни или индивидуални права, или во име и за сметка на странките да обезбедуваат докази за водење на судски постапки, дополнително да бараат и предлагаат преземање на управни дејствија и донесување на потврди, извештаи и/или  други акти, за постапки кои се во тек, или врз основа на бараните податоци ќе бидат поведени постапки пред надлежните судови. За остварување на тие права и лични интереси Агенцијата ги упатува физичките и правни лица своите права и интереси да ги остваруваат согласно материјалните закони и/или Законот за адвокатура, каде во член 4 е утврдено дека: “Државните органи, органите на единиците на локалната самоуправа, како и правните и физичките лица кои имаат јавни овластувања, должни се на адвокатот во рок од осум дена да му ги дадат податоците и документите потребни во вршењето на адвокатската дејност во конкретен предмет, освен ако тоа не е во спротивност со должноста за чување на тајна согласно со закон.“
Врз основа на сето погоре наведено, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.
Ова Решение е конечно во управната постапка и против него нема место за жалба.
ПРАВНА ПОУКА: Против ова Решение странката може да поведе управен спор пред Управниот суд во рок од 30 дена

